

2023

ᐊᕐᕌᒍᓕᒫᖅᓯᐅᑦ ᐅᓂᒃᑳᖅ

ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᑦ

ᓄᓇᕗᒻᒥ

**ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᑦ**

**ᓄᓇᕗᒻᒥ**

**ᐊᕐᕌᒍᓕᒫᖅᓯᐅᑦ ᐅᓂᒃᑳᖅ**

**ᐊᕐᕌᒍᒧᑦ ᐃᓱᓕᕝᕕᖃᖅᑐᒧᑦ ᑎᓯᐱᕆ 31, 2023**

ᒪᓕᒐᓕᐅᖅᑏᑦ ᓄᓇᕗᒻᒥ:

ᖁᕕᐊᓱᒃᑐᖓ ᑐᓂᓯᔪᓐᓇᕋᒪ ᐊᕐᕌᒍᓕᒫᖅᓯᐅᒻᒥᒃ ᐅᓂᒃᑳᒥᒃ ᓄᓇᕗᒻᒥ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᑦ ᐊᕐᕌᒍᒋᔭᒧᑦ ᐃᓱᓕᕝᕕᖃᖅᑐᒧᑦ ᑎᓯᐱᕆ 31, 2023-ᒧᑦ.

 ***ᓯᕗᓪᓕᖅ ᐅᓂᒃᑳᖅ ᐊᑎᓕᐅᖅᑕᐅᓯᒪᔪᖅ ᐆᒧᖓ:***

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ᒪᓕᒐᓕᐅᖅᑎ ᐸᐅᓗᓯ ᐊᕿᐊᕈᖅ, ᓯᕗᓕᖅᑎ

 ᒥᓂᔅᑕ ᑲᒪᒋᔭᒃᓴᓕᒃ ᐆᒻᒪᖅᑯᑎᓕᕆᔨᒃᑯᑦ

 ᕿᒥᕐᕈᔩᑦ ᑲᑎᒪᔨᖏᓐᓄᑦ

ᑎᓯᐱᕆ 7, 2023

**ᒪᓕᒐᓕᐅᖅᑎ ᐸᐅᓗᓯ ᐊᕿᐊᕈᖅ, ᓯᕗᓕᖅᑎ**

ᒥᓂᔅᑕ ᑲᒪᒋᔭᒃᓴᓕᒃ

ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ

ᓄᓇᕗᒻᒥ

ᐊᐃᖓᐃ ᓯᕗᓕᖅᑎ,

ᐱᒃᑯᒋᔭᖃᖅᐳᖓ ᓴᖅᑭᑦᑎᔪᓐᓇᕋᒪ ᐊᕐᕌᒍᓕᒫᖅᓯᐅᒻᒥᒃ ᐅᓂᒃᑳᒥᒃ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᑦ ᓄᓇᕗᒻᒧ ᐊᕐᕌᒍᒋᔭᐅᔪᕐᒧᑦ ᐃᓱᓕᕝᕕᒃᓴᖃᖅᑐᒧᑦ ᑎᓯᐱᕆ 31, 2023-ᒥᑦ.

ᐃᒃᐱᒋᔭᖃᑦᑎᐊᖅᖢᓂ ᑐᓂᓯᔪᖅ,



ᒍᕋᐋᒻ ᓛᒃ

ᐃᒃᓯᕙᐅᑕᕐᒥ ᐃᓇᖐᔪᖅ, ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓄᑦ

ᓄᓇᕗᒻᒥ

**ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᓄᓇᕗᒻᒧᑦ**

1. **ᑎᓕᓯᔾᔪᑕᐅᓯᒪᔪᑦ**

*ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑕ ᐱᖁᔭᖓᑦ*, ᓴᖅᑭᑕᐅᓚᐅᖅᓯᒪᓪᓗᓂ ᐅᐱᕐᖓᒃᓵᒃᑯᑦ 2001−ᒥ, ᐋᖅᑭᒋᐊᖅᑕᐅᓚᐅᖅᖢᓂᓗ 2010−ᒥ ᐊᐅᔭᒃᑯᑦ, ᐊᔪᙱᑎᑦᑎᕗᖅ ᐱᔪᓐᓇᐅᑎᖃᖅᑎᖦᖢᒋᑦ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᓄᓇᕗᒻᒥ ᐅᖃᐅᔾᔪᐃᖃᑦᑕᖁᔨᓪᓗᑎᒃ ᒥᓂᔅᑕᓄᑦ ᐱᔾᔪᑎᖃᖅᖢᑎᒃ ᖃᓄᖅ ᐊᑭᖃᖅᑎᒋᓇᔭᕐᓂᖏᓐᓄᑦ ᐊᑭᓕᕆᐊᖃᖅᑎᑕᐅᓕᖅᐸᒃᑐᓄᓪᓗ ᐊᑭᓕᒐᒃᓴᙳᖅᑎᑕᐅᖃᑦᑕᕐᓂᐊᖅᖢᓂ ᓇᓗᓇᐃᖅᑕᐅᓯᒪᔪᓄᑦ ᐃᒡᓗᒥ ᐆᒻᒪᖅᑯᑎᓄᑦ ᐊᓯᖏᓐᓄᓪᓗ ᐱᔭᒃᓴᓄᑦ ᐱᔭᐅᔪᒪᓯᒪᑎᓪᓗᒋᑦ ᑎᓕᓯᔾᔪᑕᐅᓯᒪᑎᓪᓗᒋᓪᓗ ᒥᓂᔅᑕᒧᑦ ᑲᒪᒋᔭᒃᓴᓕᖕᒧᑦ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᒃ (ᕿᒥᕐᕈᔩᑦ ᑲᑎᒪᔩᑦ).

ᑖᔅᓱᑎᒍᓇᖅ ᐱᖁᔭᖅᑎᒍᑦ, ᓇᓗᓇᐃᖅᑕᐅᓯᒪᔪᖅ ᐃᒡᓗᒥ ᐆᒻᒪᖅᑯᑎᑐᕈᓯᖅ ᓇᓗᓇᐃᖅᑕᐅᕗᖅ ᐃᒪᓐᓇ *ᐃᒡᓗᒥ ᐆᒻᒪᖅᑯᑎ ᐃᓚᒋᔭᐅᓪᓗᓂᓘᓐᓃᑦ ᐊᔾᔨᒌᙱᑦᑐᓄᑦ ᐃᒡᓗᒥ ᐆᒻᒪᖅᑯᑎᑐᕈᓯᕐᓄᑦ ᓇᓗᓇᐃᔭᖅᑕᐅᓯᒪᔪᓄᑦ ᒪᓕᒃᑕᐅᔭᕆᐊᖃᖅᐸᒃᑐᓄᑦ:*

ᐊᒻᒪ ᓱᓕ, ᐃᒡᓗᒥ ᐆᒻᒪᖅᑯᑎᑐᕈᓯᖅ ᐅᑯᓇᙵᑦ ᓇᓕᐊᑐᐃᓐᓇᐅᕗᖅ ᐱᖁᑎᓂᒃ ᐱᔨᑦᑎᕋᐅᑎᓂᒡᓗ ᐃᓄᖕᓄᑦ:

1. *ᑯᐊᐳᕇᓴᒃᑯᑦ ᓇᖕᒥᓂᕆᔭᐅᓪᓗᓂ ᐊᐅᓚᑕᐅᓪᓗᓂᓘᓐᓃᑦ ᓄᓇᕗᑦ ᒐᕙᒪᒃᑯᓐᓂᑦ, ᐊᒻᒪᓗ ᑖᓐᓇ ᐱᖁᔭᖅ ᑖᔅᓱᒧᖓ ᐊᑐᖅᖢᓂ ᐱᖁᔭᑎᒍᓪᓘᓐᓃᑦ ᒪᓕᒐᖅᑎᒍᑦ ᑎᑎᕋᖅᓯᒪᓂᓕᒃ 20(1)(a)−ᒥ:*
2. *ᐱᓕᕆᕝᕕᒋᔭᐅᔪᖅ ᐊᐅᓚᑦᑎᕕᒋᔭᐅᔪᕐᓘᓐᓃᑦ ᓄᓇᕗᑦ ᒐᕙᒪᒃᑯᖏᓐᓂᑦ, ᑖᓐᓇᓗ ᐱᖁᔭᖅ ᐊᑐᕐᓗᒍ ᒪᓕᒐᖅᑎᒍᑦ ᒪᓕᒐᕋᓛᖅᑎᒍᓪᓘᓐᓃᑦ ᐊᖅᑭᒃᑕᐅᓯᒪᔪᑎᒍᑦ ᑎᑎᕋᖅᓯᒪᔪᒥ 20(1)(a)−ᒥ:*
3. *ᐃᓅᓪᓗᓂ ᑲᑐᔾᔨᖃᑎᒌᖑᓪᓗᓂᓘᓐᓃᑦ ᓇᓗᓇᐃᖅᑕᐅᓯᒪᙱᖦᖢᓂ ᑎᑎᕋᖅᓯᒪᓂᖏᓐᓂ (a−ᒥ) ᐅᕝᕙᓘᓐᓃᑦ (b−ᒥ) ᑖᔅᓱᒪ ᐱᖁᔭᐅᑉ ᐊᑐᕐᕕᒋᔭᖏᓐᓂ ᐱᖁᔭᑎᒍᓪᓘᓐᓃᑦ ᒪᓕᒐᕋᓛᖅᑎᒍᓪᓘᓐᓃᑦ ᐋᖅᑭᒃᑕᐅᓯᒪᔪᑎᒍᑦ ᑎᑎᕋᖅᓯᒪᓂᕐᒥ 20(1)(a)−ᒥ.*

ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ, ᑖᓐᓇᐅᑎᓪᓗᒍᓗ ᐅᑯᐊᑦᑕᐅᖅ ᓄᓇᕗᒻᒥ ᐆᒻᒪᖅᑯᑎᓕᕆᔨᒃᑯᑦ, ᑎᒃᑯᐊᖅᑕᐅᓯᒪᑎᓪᓗᒋᑦ ᐃᒡᓗᓂ ᐆᒻᒪᖅᑯᑎᓕᕆᔨᐅᖁᔭᐅᓪᓗᑎᒃ, ᐊᑐᕆᐊᖃᖅᑎᑕᐅᕙᒃᐳᒃ ᐅᑯᑎᒎᓇᖅ, *ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑕ ᐱᖁᔭᒃᑯᑦ.*

1. **ᐱᔾᔪᑎᖓ**

ᐱᔾᔪᑎᒋᔭᖓᑦ ᕿᒥᕐᕈᔩᑦ ᑲᑎᒪᔨᖏᑕ ᓇᓗᓇᐃᔭᖅᓯᒪᑎᓪᓗᒍ ᐊᒡᒍᖅᓯᒪᓂᖓ 7−ᒥ URRC−ᑯᑦ ᐱᖁᔭᕐᒥ:

*ᐱᔾᔪᑎᒋᔭᖏᑦ ᕿᒥᕐᕈᔩᑦ ᑲᑎᒪᔨᖏᑕ ᐃᒪᐃᓕᐅᖃᑦᑕᕐᓂᐊᖅᖢᑎᒃ:*

*(a) ᐅᖃᐅᔾᔪᐃᕙᒡᓗᑎᒃ ᒥᓂᔅᑕᒧᑦ ᑲᒪᔪᒧᑦ ᐃᒡᓗᒥ ᐆᒻᒪᖅᑯᑎᓄᑦ ᐱᔾᔪᑎᖃᕐᓗᓂ ᐊᑐᓕᖅᑎᑦᑎᓪᓚᕆᖕᓂᕐᒥᒃ ᖃᔅᓯᑐᕐᓂᐊᕐᓂᖏᓐᓂᒃ ᐊᑭᓕᕆᐊᖃᖅᐸᒃᑐᓄᓪᓗ ᒪᓕᒃᑐᖃᕐᓗᓂ ᐊᒡᒍᖅᓯᒪᓂᓕᖕᓂᒃ 11−ᒥᑦ 18−ᒧᑦ.*

*(b) ᐅᖃᐅᔾᔪᐃᕙᒡᓗᓂ ᑲᒪᒋᔭᒃᓴᖃᖅᑎᑕᐅᔪᒥᒃ ᒥᓂᔅᑕᒥᒃ ᐃᒡᓗᒥ ᐆᒻᒪᖅᑯᑎᓄᑦ ᐊᓯᐊᓄᑦ ᓇᓗᓇᐃᖅᑕᐅᓯᒪᔪᒧᑦ ᐃᒡᓗᒥ ᐆᒻᒪᖅᑯᑎᓄ ᐱᔾᔪᑎᖃᕐᓗᓂ ᓇᓕᐊᖕᓂᑐᐃᓐᓇᖅ ᐊᐱᖅᑯᑎᒃᓴᓄᑦ ᑖᔅᓱᒪ ᑲᒪᒋᔭᒃᓴᖃᖅᑎᑕᐅᔫᑉ ᒥᓂᔅᑕᐅᑉ ᖃᐅᔨᒋᐊᕐᕕᒋᔪᓐᓇᖅᖢᓂᐅᒃ ᐱᔾᔪᑎᖃᕐᓗᓂ ᐊᑭᖏᓐᓂᒃ, ᐊᑭᓕᕆᐊᖃᓕᖅᐸᒃᑐᓂᑦ ᖃᔅᓯᑐᖅᑎᑕᐅᓂᖏᓪᓗ ᖃᓄᖅ ᐋᖅᑭᒃᓱᖅᓯᒪᖕᒪᖔᑕ,*

*(c) ᐅᖃᐅᔾᔪᐃᕙᒡᓗᓂ ᑲᒪᒋᔭᒃᓴᖃᖅᑎᑕᐅᔪᒥᒃ ᒥᓂᔅᑕᒥᒃ ᓇᓕᐊᖕᓄᑐᐃᓐᓇᖅ ᐃᒡᓗᒥ ᐆᒻᒪᖅᑯᑎᓄᑦ ᐱᔾᔪᑎᖃᕐᓗᓂ ᓇᓕᐊᖕᓂᑐᐃᓐᓇᖅ ᐃᓱᒪᒋᔭᒃᓴᒥᒃ ᐊᒃᑐᐊᓂᓕᖕᒥᒃ ᐃᒡᓗᒥ ᐆᒻᒪᖅᑯᑎᓄᑦ ᑖᔅᓱᒧᖓ ᐊᒃᑐᐊᓂᖃᖅᑐᒧᑦ ᑲᒪᒋᔭᒃᓴᖃᖅᑎᑕᐅᔪᒧᑦ ᒥᓂᔅᑕᒧᑦ ᑕᐃᒪᐃᓕᐅᖁᔭᐅᒍᓂ ᓯᕗᓕᖅᑎᓄᑦ ᑲᑎᒪᔨᒋᔭᐅᔪᓂᑦ,*

*(d) ᐅᖃᐅᔾᔪᐃᕙᒡᓗᓂ ᓇᓕᐊᖕᓂᑐᐃᓐᓇᖅ ᒥᓂᔅᑕᒥᒃ ᐱᔾᔪᑎᖃᕐᓗᓂ ᓇᓕᐊᖕᓂᑐᐃᓐᓇᖅ ᐃᓱᒪᒋᔭᒃᓴᒥᒃ ᐊᒃᑐᐊᓂᓕᖕᒥᒃ ᐊᑭᓕᒐᒃᓴᙳᖅᑎᑕᐅᔪᓄᑦ ᐱᑎᑦᑎᕙᖕᓂᕐᒧᑦ ᐱᖁᑎᓂᒃ ᐱᔨᑦᑎᕋᕐᓂᕆᔭᐅᕙᒃᑐᓂᒡᓗ ᐊᑐᖁᔭᐅᔪᓄᑦ ᒥᓂᔅᑕᒥᑦ ᐅᖃᐅᔾᔪᖅᑕᐅᓯᒪᓪᓗᓂ ᓯᕗᓕᖅᑏᑦ ᑲᑎᒪᔨᖏᓐᓄᑦ,*

*(e) ᐅᖃᐅᔾᔪᐃᕙᒡᓗᓂ ᒥᓂᔅᑕᒥᒃ ᑲᒪᒋᔭᒃᓴᖃᖅᑎᑕᐅᔪᒥᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖᓂᒃ, ᐱᔾᔪᑎᖃᕐᓗᑎᒃ ᐱᓇᔪᒍᑎᒋᔭᐅᔪᓂᒃ ᐱᔪᓐᓇᖅᑎᑕᐅᔪᒪᓗᓂ ᐊᖏᔪᓄᑦ ᐊᑭᑐᔪᓄᑦ ᐱᓕᕆᐊᖑᓇᔭᖅᑐᓄᑦ ᑎᑎᕋᖅᓯᒪᓂᖓᑕ 18.1 ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖᑕ ᐱᖁᔭᕐᒥ.*

1. **ᑲᑐᔾᔨᖃᑎᒌᑦ**

ᕿᒥᕐᕈᔩᑦ ᑲᑎᒪᔨᖏᑦ ᑕᓪᓕᒪᓂᒃ ᑲᑎᒪᔨᖃᖅᐳᑦ ᑎᒃᑯᐊᖅᑕᐅᓯᒪᓂᐊᖅᖢᑎᒃ ᐅᑭᐅᓄᑦ ᐱᖓᓱᓄᑦ. ᒥᓂᔅᑕ ᑲᒪᒋᔭᒃᓴᖃᖅᑎᑕᐅᔪᖅ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᒃ ᐃᓂᑖᖅᑎᑦᑎᕙᒃᐳᖅ ᐃᓚᒋᔭᐅᓂᐊᖅᑐᓂᒃ ᕿᒥᕐᕈᔨᓄᑦ ᑲᑎᒪᔨᓄᑦ ᑎᓕᓯᕙᒃᖢᓂᓗ ᐊᑕᐅᓯᕐᒥᒃ ᐃᓚᒋᔭᐅᔪᒥᒃ ᕿᒥᕐᕈᔨᓂᑦ ᑲᑎᒪᔨᓂᑦ ᐃᒃᓯᕙᐅᑕᕆᔭᐅᓂᐊᖅᑐᒥᒃ ᐊᑕᐅᓯᕐᒥᒡᓗ ᐃᓚᒋᔭᐅᔪᒥᒃ ᐃᒃᓯᕙᐅᑕᐅᑉ ᑐᒡᓕᕆᓂᐊᖅᑕᖓᓂᒃ.

ᑎᓯᐱᕆ 31, 2023-ᒥᑦ ᐱᒋᐊᕐᓗᓂ, ᐅᑯᐊ ᐆᒻᒪᖅᑯᑎᓄᑦ ᐊᑭᓕᐅᑕᐅᕙᒃᑐᓄᑦ ᕿᒥᕐᕈᓂᕐᒧᑦ ᑲᑎᒪᔨᖏᑦ ᐅᑯᐊᖑᕗᑦ:

ᐃᓐᓄᒃᓯᒪᙱᑦᑐᖅ ᐃᒃᓯᕙᐅᑕᖅ

ᒍᕋᐋᒻ ᓛᒃ ᐃᒃᓯᕙᐅᑕᐅᑉ ᑐᒡᓕᐊ

ᕌᐱᓐ ᓯᖕᑭᓕᐊ ᑲᑎᒪᔨ

ᓈᑎᐊ ᓯᑰᓐ ᑲᑎᒪᔨ

ᐱᐅᓪ ᐅᐃᓕᐊᒻᔅ ᑲᑎᒪᔨ

ᑎᒃᑯᐊᖅᑕᐅᓂᖓ ᓈᑎᐊ ᓯᑰᓐ ᐃᓱᓕᑉᐳᖅ. ᕌᐱᓐ ᓯᖕᑭᓕᐊ, ᐊᒻᒪ ᐱᐅᓪ ᐅᐃᓕᐊᒻᔅ ᑎᑯᐊᖅᑕᐅᓯᒪᓂᖏᑦ ᐃᓱᓕᕝᕕᒃᓴᖃᖅᑐᑦ ᕕᕗᐊᕆ 2024-ᒥᑦ.

ᒪᓕᒡᓗᒍ ᐃᓚᒍᑖ 3 (6) ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓄᑦ ᐱᖁᔭᖅ, ᑲᑎᒪᔩᑦ ᑖᒃᑯᓄᖓ ᕿᒥᕐᕈᔨᒋᔭᐅᔪᓄᑦ ᑲᑎᒪᔨᐅᖃᑕᐅᖏᓐᓇᓲᖑᕗᑦ ᑭᓯᐊᓂ ᑎᓕᔭᐅᒃᑲᓐᓂᕌᖓᑕ ᐅᕝᕙᓘᓐᓃᑦ ᓄᑖᒥᒃ ᑲᑎᒪᔨᑖᒃᑲᓐᓂᕌᖓᑕ.

ᑲᑎᒪᔨᑖᕐᓂᖅ 2023-ᒥᑦ

ᒥᓂᔅᑕ ᑲᒪᒋᔭᓕᒃ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓄᑦ ᓇᒃᓯᐅᔾᔨᓚᐅᖅᑐᖅ ᑎᑎᖅᑲᕐᓂ ᐊᑐᓂ ᒪᓕᒐᓕᐅᖅᑎᓄᑦ ᑲᑎᖃᑎᒋᓪᓗᓂᒋᓪᓗ. ᑕᐃᒪᐃᒻᒪᑦ, ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐱᓚᐅᖅᑐᑦ ᖃᔅᓯᒐᓚᖕᓂᒃ ᐃᖅᑲᓇᐃᔮᓄᑦ ᐱᔪᒥᓴᐅᑎᓂᒃ, ᐅᓄᕐᓂᖅᓴᑦ ᐃᓅᓪᓗᑎᑦ ᓄᓇᕗᒻᒥ ᐊᖏᕈᑎᖓᓂ. 2024-ᒥᑦ, ᑲᑎᒪᔩᑦ ᑕᑯᓂᐊᖅᑐᑦ ᒪᕐᕉᖕᓂ ᓄᑖᕐᓂ ᑲᑎᒪᔨᓂᑦ ᑎᒃᑯᐊᖅᑕᐅᔪᓂ ᐃᓇᖏᖅᓯᓂᐊᖅᑐᓂ ᐃᓱᓕᑦᑎᔪᓂ ᐱᓕᕆᐊᖏᓐᓂᒃ ᐃᓄᖃᙱᑦᑐᓂᒡᓗ.

ᐃᓚᒋᔭᐅᓚᐅᑲᒃᑐᑦ

ᒥᓂᔅᑕ ᑲᒪᒋᔭᒃᓴᓕᒃ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓄᑦ, ᑕᐃᒪᐃᑦᑐᒪᑎᑦᑎᑎᓪᓗᒋᑦ ᑲᑎᒪᔨᒋᔭᐅᔪᑦ, ᑲᑎᒪᔨᙳᖅᑎᑦᑎᑐᐃᓐᓇᕆᐊᖃᖅᐳᑦ, ᐃᓚᒋᔭᐅᔪᑦ ᑎᓕᔭᐅᓯᒪᔪᑦ ᐊᒡᒍᖅᓯᒪᓂᓕᒃ 3 (1) ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐱᖁᔭᒃᑯᑦ, ᒪᕐᕉᒃ ᐅᖓᑖᓂᐅᙱᑦᑐᖅ ᑲᑎᒪᔨᐅᖃᑕᐅᓚᐅᑲᖕᓂᐊᖅᑑᖕᓂᒃ ᕿᒥᕐᕈᔨᓄᑦ ᐱᔾᔪᑎᖃᕐᓗᓂ ᑲᒪᒋᔭᖃᕋᔭᕐᓂᕐᒥᒃ ᓇᓗᓇᐃᖅᑕᐅᓯᒪᔪᒥᒃ ᐱᔾᔪᑕᐅᔪᒥᒃ ᕿᒥᕐᕈᔩᑦ ᑲᑎᒪᔩᑦ ᓵᑦᑎᐊᖓᓃᑦᑐᒥᒃ ᓇᓗᓇᐃᔭᐃᑐᐃᓐᓇᕆᐊᖃᖅᖢᓂᓗ ᖃᓄᐃᓕᐅᖅᑕᐅᔭᕆᐊᖃᖅᐸᒃᑐᓂᒃ ᐱᔭᒃᓴᕆᔭᐅᔪᓂᒡᓗ ᑲᑎᒪᔨᐅᖃᑕᐅᓚᐅᑲᒃᑐᓄᑦ. ᑲᑎᒪᔨᐅᖃᑕᐅᓚᐅᑲᒃᑐᑦ ᐱᔭᕆᐊᖃᖅᑐᖃᓚᐅᙱᓚᑦ ᑕᒪᑐᒪᓂ ᐊᕐᕌᒍᒥ.

ᑐᑭᒧᐊᒃᑎᑦᑎᔨᒻᒪᕆᒃ

ᑎᑎᕋᖅᓯᒪᓂᖓᑕ 3 (9) ᐊᑖᒍᑦ, ᕿᒥᕐᕈᔩᒃ ᑲᑎᒪᔩᑦ ᑎᓕᓯᑐᐃᓐᓇᕆᐊᖃᖅᐳᑦ ᑐᑭᒧᐊᖅᑎᑦᑎᔨᒻᒪᕆᖕᒥᒃ ᐋᖅᑭᒃᓱᕐᓗᒋᓪᓗ ᐊᑐᖅᑕᐅᔭᕆᐊᖃᖅᐸᒃᑐᑦ ᖃᓄᐃᓕᖓᓂᕆᔭᐅᔭᕆᐊᖃᖅᐸᒃᑐᓪᓗ ᑕᕝᕙᓂ ᑎᓕᓯᔾᔪᑕᐅᔪᒥᒃ. ᐱᔭᒃᓴᕆᔭᖏᑦ ᑐᑭᒧᐊᖅᑎᑦᑎᔨᒻᒪᕆᐅᑉ ᐊᒡᒍᖅᓯᒪᓂᖓ 3 (10)−ᒦᑉᐳᑦ, ᑐᑭᒧᐊᖅᑎᑦᑎᔨᒻᒪᕆᒃ ᐃᒪᐃᓕᐅᖃᑦᑕᕐᓂᐊᖅᐳᖅ (a) ᑎᑎᕋᖅᓯᒪᔪᖁᑎᖃᖅᐸᒡᓗᓂ ᑕᒪᐃᓐᓂᑦᑎᐊᖅ ᑲᔪᓯᓂᕆᔭᐅᔪᓕᒫᓂᒃ ᕿᒥᕐᕈᔨᓄᖅ ᑲᑎᒪᔨᓄᑦ ᐱᓯᒪᕙᒡᓗᓂᓗ ᑕᒪᐃᓐᓂᑦᑎᐊᖅ ᕿᒥᕐᕈᔩᑦ ᑲᑎᒪᔨᖏᑕ ᑎᑎᖅᑲᖁᑎᖏᓐᓂᒃ ᑎᑎᕋᖅᓯᒪᔪᖁᑎᖏᓐᓂᒡᓗ; ᐊᒻᒪᓗ (b) ᐱᓕᕆᐊᖃᖅᐸᒡᓗᓂ ᐊᓯᖏᓐᓂ ᐱᔭᒃᓴᕆᑎᑕᐅᔪᓂᒃ ᐱᔭᒃᓴᖅᑖᕆᑎᑕᐅᑐᐃᓐᓇᕆᐊᓕᖕᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᑦ.

ᖃᐅᔨᒃᑲᐃᔨᑦ

ᒪᓕᒃᖢᒍ ᐊᒡᒍᖅᓯᒪᓂᖓ 8 (1) (b) URRC-ᑯᑦ ᐱᖁᔭᖓᓐᓂ, 2018-ᒥ, URRC−ᑯᑦ ᐊᖏᖃᑎᒌᒍᑎᖃᓚᐅᖅᐳᑦ ᐋᓪᐴᑕᒥ ᐆᒻᒪᖅᑯᑎᓕᕆᔨᒃᑯᓐᓂ ᖃᐅᔨᓴᕈᓐᓇᕈᒪᓪᓗᑎᒃ ᐱᔨᑦᑎᕋᐅᑎᓂᒡᓗ ᑎᑎᕋᕆᐊᕐᖓᖃᑦᑕᕈᒪᓪᓗᑎᒃ ᐱᔾᔪᑎᓂᒃ ᑐᓐᓂᖅᑯᑕᐅᔪᓄᑦ URRC−ᑯᓐᓄᑦ. ᐋᓪᐴᑕᒥ ᐆᒻᒪᖅᑯᑎᓕᕆᔨᒃᑯᑦ ᑲᒥᓴᓇᖏᑦ ᓂᕈᐊᖅᑕᐅᓯᒪᔪᖅ ᐅᐄᑦ ᕕᓅ ᐊᑐᐃᓐᓇᐅᑎᑦᓯᓂᕐᒧᑦ ᐃᑲᔪᖅᑐᕐᓂᕐᒥᑦ ᑕᒪᐃᓐᓂᒃ ᑐᒃᓯᕋᐅᑎᓂᒃ ᐱᔭᐅᓯᒪᔪᓄᑦ.

1. **ᑮᓇᐅᔭᑦ ᐊᑐᖅᑐᒃᓴᑦ**

2023−ᒥ ᕿᒥᕐᕈᔩᑦ ᑲᑎᒪᔨᖏᑦ ᐊᐅᓚᔾᔪᑎᓂᒃ ᐋᖅᑭᐅᒪᔾᔪᑎᓂᒡᓗ ᑮᓇᐅᔭᓂᒃ ᐊᑐᖅᑐᒃᓴᖃᓚᐅᖅᐳᑦ $341,000−ᓂᒃ.

|  |  |
| --- | --- |
| ᑮᓇᐅᔭᑎᒍᑦ ᐊᒡᒍᖅᑐᖅᓯᒪᓂᖏᑦ | 2023-2024−ᒥ ᑮᓇᐅᔭᑦ ᐊᑐᖅᑐᒃᓴᑦ |
| **ᑮᓇᐅᔭᑎᒍᑦ ᐊᐅᓚᑦᑎᔾᔪᑏᑦ** |  |
|  |  |  |
| 100-ᖑᔪᑦ ᐃᖅᑲᓇᐃᔮᓄᑦ ᐊᑭᓕᖅᑐᖅᑕᐅᔾᔪᑏᑦ |  218,000  |
| 1010 ᐃᑲᕐᕋᓕᐊᑦ ᐅᖓᑖᓂ ᐃᖅᑲᓇᐃᔭᖅᑐᑦ |  |
| 110 ᐃᖅᑲᓇᐃᔭᑲᐃᓐᓇᖅᑐᓄᑦ ᑮᓇᐅᔾᔭᒃᓵᑦ |  52,000  |
| 1110 ᐃᑲᕐᕋᓕᐊᑦ ᐅᖓᑖᓂ ᐃᖅᑲᓇᐃᔭᖅᑐᑦ |  |
| 120 ᐃᖅᑲᓇᐃᔭᖅᑎᓄᑦ ᐃᑲᔫᑎᑦ  |  |
| **100 ᐊᐃᑦᑑᑎᑦ ᐃᑲᔫᓯᐊᓪᓗ** |  **270,000**  |
| 130 ᐊᐃᑦᑑᑎᑦ |  |
| 160 ᐊᐃᑦᑑᑎᑦ (GIK)  |  |
| 190 ᑮᓇᐅᔭᑦ ᑲᑎᙵᑎᑕᐅᔪᑦ (BLF) |  |
| 220 ᐊᑕᐅᓯᐊᕐᓗᓂ ᐃᑲᔫᑏᑦ (OTC) |  |
| 250 ᑲᔪᓰᓐᓇᖅᑐᑦ ᐃᑲᔫᑏᑦ (OGC) |  |
| 280 ᐃᑲᔫᑎᑦ (CIK) |  |
| **130 ᐊᐃᑦᑑᑏᑦ ᐃᑲᔫᑎᓪᓗ** |  **-**  |
| 310 ᓄᒃᑕᕐᓂᕐᒧᑦ ᐃᖏᕐᕋᔪᓕᕆᓂᕐᒧᓪᓗ |  20,000  |
| 320 ᐱᖁᑎᓄᑦ ᐊᑐᖅᑕᐅᕙᒃᑐᓄᓪᓗ |  2,000  |
| 330 ᓂᐅᕕᖅᑕᐅᓯᒪᔪᑦ ᐱᔨᑦᑎᕋᐅᑎᑦ |  5,000  |
| 340 ᐃᒡᓘᑉ ᓈᒪᔾᔪᑎᖏᑦ |  -  |
| 350 ᐊᖏᕈᑎᒧᑦ ᐱᔨᑦᑎᕋᖅᑎᑦ |  30,000  |
| 360 ᐊᑭᓕᕆᐊᓖᑦ ᐊᑭᓕᕐᓂᑯᐃᓪᓗ |  10,000  |
| 370 ᐊᓯᖏᑦ ᐊᑭᓕᕆᐊᓕᑦ |  |
| 380 ᑕᖏᓖᑦ ᐱᖁᑏᑦ |  5,000  |
| 390 ᖃᕆᑕᐅᔭᓕᕆᔾᔪᑎᓄᑦ  |  3,000  |
| **310 ᐊᓯᖏᑦ ᐊᑭᓕᕆᐊᓕᑦ** |  **75,000**  |
|  |  |  |
| **ᑲᑎᖦᖢᒋᑦ ᐊᐅᓚᑦᑎᔪᑎᑦ ᐋᕿᐅᒪᐃᓐᓇᕈᑏᓪᓗD** |  **345,000**  |

1. **ᓇᐃᒡᓕᒋᐊᖅᓯᒪᔪᖅ 2023−ᒧᑦ ᐊᑐᓕᖁᔭᐅᔪᑦ:**

ᐅᑯᓇᙵᑦ ᐊᑐᓕᖁᔨᔭᐅᓯᒪᔪᑦ ᐱᔾᔪᑕᐅᓪᓗᑎᒃ ᐊᑭᖏᑦ ᐅᑯᓄᖓ ᑐᒃᓯᕋᐅᑎᐅᔪᓄᑦ:

ᐃᓚᒍᑖ 13. (1) ᑎᑎᕋᖅᓯᒪᓂᖓ ᐱᖁᔭᕐᒥ ᐅᖃᖅᓯᒪᖕᒪᑦ: ᕿᒥᕐᕈᔩᑦ ᑲᑎᒪᔨᖏᑦ, ᐅᖃᕐᕕᖃᖃᑦᑕᕐᓂᐊᖅᐳᑦ ᑲᒪᒋᔭᒃᓴᖃᑦᑎᑕᐅᔪᒧᑦ ᒥᓂᔅᑕᒧᑦ ᖃᓄᐃᓕᐅᖁᔭᒥᓂᑦ ᐃᒪᓐᓇ:

1. ᐊᓯᐊᓂᒃ ᐊᑭᒋᖁᔭᐅᔪᒧᑦ ᐊᑭᓕᒐᒃᓴᒥᒡᓘᓐᓃᑦ ᐊᔪᖅᑎᑕᐅᓗᓂ, ᐅᕝᕙᓘᓐᓃᑦ ᑖᒃᓯᖓ ᐊᑐᖅᑕᐅᔪᓐᓇᕐᓗᓂ,
2. ᐊᑐᖅᑕᐅᖁᔭᐅᓂᖓ ᖃᔅᓯᑐᖅᑎᑕᐅᖁᔭᐅᓂᖓᑕ ᐊᑭᓕᕆᐊᖃᖅᑎᑕᐅᓂᖓᑕᓘᓐᓃᑦ ᐊᔪᖅᑎᑕᐅᓪᓗᐊᖅᐳᖅ, ᐅᕝᕙᓘᓐᓃᑦ
3. ᐊᓯᐊᓂᒃ ᖃᔅᓯᑐᕐᓂᐊᕐᓂᕋᐃᔪᒥᒃ ᐊᑭᓕᕆᐊᖃᖅᑎᑕᐅᔪᒥᒡᓘᓐᓃᑦ ᓇᓗᓇᐃᖅᑕᐅᑦᑎᐊᖅᓯᒪᔪᒥᒃ ᕿᒥᕐᕈᔩᑦ ᑲᑎᒪᔨᖏᓐᓂᑦ ᐊᑐᖅᑎᑦᑎᔪᖃᓪᓗᐊᖅᐳᖅ.

ᐅᓂᒃᑳᓕᐊᖅ 2023-01 ᐆᒻᒪᖅᑯᑎᓄᑦ ᖃᐅᔨᓴᐅᑎᙳᐊᑦ ᐊᑭᓕᒐᒃᓴᑦ ᐋᖅᑭᒋᐊᖅᑕᐅᖁᓪᓗᒍ ᑐᒃᓯᕋᐅᑦ.

* ᖁᓛᓃᑦᑐᑦ ᒪᓕᒡᓗᒋᑦ, ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐊᑐᓕᖁᔨᓯᒪᔪᑦ ᐅᑯᓂᖓ:

**ᐆᒻᒪᖅᑯᑎᓄᑦ ᐊᑭᓕᒐᒃᓴᓄᑦ ᐱᓕᕆᐊᕐᒧᑦ ᐋᖅᑭᒋᐊᖅᑕᐅᖁᓪᓗᒋᑦ**

* ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ ᐋᖅᑭᒋᐊᖅᓯᓚᐅᖅᐳᑦ ᐅᓄᖅᓯᒋᐊᖅᑕᐅᖁᓪᓗᒋᑦ ᐃᓛᒃᑰᖅᑐᑦ ᐊᑭᓕᖅᓱᐃᔨᑦ ᐊᑐᒃᑲᓐᓂᕈᓐᓇᖅᑐᑦ ᐆᒻᒪᖅᑯᑎᖅᑐᕈᓰᑦ ᐱᔪᓐᓇᕐᓂᕆᔭᐅᔪᒧᑦ ᑭᒡᓕᒋᑎᑕᐅᔪᖅ 10 kW−ᒥᑦ 15 kW−ᒧᑦ.
* ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ ᐋᖅᑭᒋᐊᖅᓯᓚᐅᖅᐳᑦ ᐅᓄᖅᓯᒋᐊᖁᓪᓗᒋᑦ ᐊᑐᐃᓐᓇᐅᓂᖏᑦ ᐆᒻᒪᖅᑯᑎᓄᑦ ᖃᐅᔨᓴᐅᑎᙳᐊᑦ ᐊᑭᓕᒐᒃᓴᓄᑦ ᐊᑕᐅᓯᕐᒥᒃ ᒪᕐᕉᖕᓂᓪᓗ ᓄᓇᓕᖕᓂ ᑮᓇᐅᔭᓕᕆᔾᔪᑎᓂᒃ ᑕᒪᐃᓐᓂᒃ ᓄᓇᓕᖕᓂ.
* ᑖᒃᑯᐊ ᐆᒻᒪᖅᑯᑎᓕᕆᔨᒃᑯᑦ ᐋᖅᑭᒋᐊᕆᓗᑎᒃ ᐱᔭᐅᔭᕆᐊᓕᖕᓂᑦ ᒪᓕᒃᑕᐅᔭᕆᐊᓖᓪᓗ/ᐲᖅᓯᓂᐊᕐᓗᑎᒃ ᐋᖅᑭᒋᐊᖅᑕᐅᒃᑲᓐᓂᕐᕕᒃᓴᖓᑕ ᐅᓪᓗᖓᓂᑦ ᐆᒻᒪᖅᑯᑎᑐᕈᓯᕐᒧᑦ 2022/23−ᒧᑦ ᐊᕐᕌᒍᒧᑐᐊᖅ.
* ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ ᐃᓱᒪᒋᔭᖃᕐᓗᑎᒃ ᐊᓯᔾᔨᖅᓯᓂᕐᒥᒃ ᐋᖅᑭᒋᐊᖅᑕᐅᒃᑲᓐᓂᕐᕕᒃᓴᖓᑕ ᐅᓪᓗᐊᓂᒃ ᑎᓯᐱᕆ/ᔭᓄᐊᕆ 31−ᒧᑦ ᑕᐃᒪᐃᖁᔭᐅᓯᒪᑎᓪᓗᒍ ᐊᑭᓕᖅᓱᐃᔨᓄᑦ.
* ᐆᒻᒪᖅᑯᑎᑦ ᐆᒻᒪᖅᑯᑎᓕᕆᔨᒃᑯᑦ ᑐᑭᒧᐊᒃᑎᑕᐅᓗᑎᒃ ᐊᑐᕐᓗᑎᒃ ᖃᐅᔨᓴᕈᑎᓂᒃ ᐅᓂᒃᑳᓕᐅᕈᑎᓂᒡᓗ ᐆᒃᑐᕋᐅᑎᓂᒃ ᐊᒥᐊᒃᑯᑦ ᐲᔭᐃᕝᕕᐅᓚᐅᖅᑎᓪᓗᒋᑦ ᑮᓇᐅᔭᓕᐊᑦ ᐊᓯᐅᔨᔭᑦ ᐳᓴᓐᑎᖓᒎᕐᓗᓂ ᐊᖏᖅᑕᐅᓯᒪᔪᒧᑦ ᐅᑎᖅᑎᑦᑎᔾᔪᑎᒧᑦ, ᐊᖏᖅᑕᐅᓯᒪᔪᓂᒃ ᑮᓇᐅᔭᖅᑖᕈᑎᒃᓴᓂᑦ ᐱᔭᕆᐊᓕᖕᓂᑦ ᐱᓇᔪᙱᖔᕐᓗᑎᒃ.

**ᑕᒪᐃᓐᓄᑦ ᐊᑐᓕᖁᔭᐅᔪᑦ**

* ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑐᑭᒧᐊᒃᑎᑕᐅᓗᑎᒃ ᐱᒋᐊᖅᑎᑦᑎᓂᕐᒥᑦ ᐋᖅᑭᒋᐊᕆᓂᕐᒥᑦ ᐊᑦᑎᖕᓂᖅᓴᒥᑦ ᑮᓇᐅᔭᓕᐊᓄᑦ ᐊᑭᓕᖅᑕᐅᔪᓄᓪᓗ ᖃᔅᓯᐅᓂᖏᓐᓂᑦ ᐋᖅᑭᒃᑕᐅᓯᒪᔪᓄᑦ ᐊᑭᓕᒐᒃᓴᓄᑦ. 2022/23 ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑦ, ᐆᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐊᑐᓕᖁᔨᓚᐅᖅᐳᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᓅᑦᑎᖁᓪᓗᒋᑦ 1/3−ᖏᓐᓂᒃ ᐃᓗᐃᑦᑐᒧᑦ ᑮᓇᐅᔭᓕᐊᓄᑦ ᐊᑭᓕᖅᑕᐅᔪᓄᓪᓗ ᐃᒃᐱᒋᓗᒋᑦ ᐱᔭᐅᔪᒪᓂᖏᑦ ᐊᑭᓕᖅᓱᐃᔨᓄᑦ ᐊᑭᓕᖅᓱᕆᐊᓕᖕᓄᑦ. ᐆᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐱᖁᔨᕗᖔᓕᐅᖅᐳᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ ᑐᑭᒧᐊᒃᑎᑕᐅᓗᑎᒃ ᑎᑎᕋᕐᓗᑎᒃ ᑐᒃᓯᕋᐅᒻᒥᒃ (ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑎᒃᑯᑦ ᐱᓕᕆᐊᒃᓴᖅ 2, ᐊᑭᖏᓐᓄᑐᐊᖅ) ᓈᒻᒪᓈᖅᑐᒃᑯᑦ ᐱᒋᐊᕐᓗᑎᒃ ᑖᒃᑯᓂᖓ ᐱᔭᕆᐊᖃᖅᑐᓂᒃ ᐊᓯᔾᔨᖅᑕᐅᒋᐊᓕᖕᓂᒃ. ᐆᒻᒪᖅᑯᑎᑦ ᐊᑭᖏᓐᓄᑦ ᕿᒥᕐᕈᔩᑦ ᑲᑎᒪᔨᖏᑦ ᐃᓱᒪᔪᑦ ᐱᖁᔭᐅᔪᖅ ᑕᒻᒪᖓᔪᓐᓃᖅᑎᑕᐅᔭᕆᐊᖃᕐᓂᖓᓂᒃ ᐊᔪᕐᓇᙱᑦᑐᑯᓘᓗᓂ ᐱᔭᕇᖅᑕᐅᓪᓗᐊᕐᓂᖓᓂᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᓇᓗᓇᐃᔭᐅᑎᖃᖅᐸᒌᕐᒪᑕ ᐊᑐᐃᓐᓇᐅᔪᓂᒃ 2022/23 ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᖅᑖᓄᑦ ᐊᒻᒪ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑭᒡᒍᑎᖏᓐᓂ ᓇᓗᓇᐃᔭᐅᑎᓄᑦ ᑐᒃᓯᕋᐅᑎᓄᑦ ᑲᔪᓯᑎᓪᓗᒍ.
* ᑖᒃᑯᐊ ᐆᒻᒪᖅᑯᑎᓕᕆᔨᒃᑯᑦ ᑎᓕᐅᖅᑕᐅᓗᑎᒃ ᑐᓴᖅᑎᑦᑎᒃᑲᓐᓂᖁᔭᐅᕗᑦ ᐱᔨᑦᑎᕋᐅᑎᐅᕙᒃᑐᓂᑦ ᐊᒃᑐᐊᔪᑦ ᓄᓇᕗᒻᒥ ᐱᓕᕆᐊᒃᓴᓄᑦ ᑭᖑᓪᓕᖕᒥᑦ ᐆᒻᒪᖅᑯᑎᑦ ᐊᑭᖏᓐᓂᑦ ᐆᒻᒪᖅᑯᓯᕆᓂᕐᒧᑦ ᐆᒻᒪᖅᑯᑎᓄᑦ ᐊᑭᑦᑐᕆᐊᖁᔨᓂᕐᒧᑦ ᐅᕝᕙᓘᓐᓃᑦ ᓄᓇᕗᒻᒥ ᐆᒻᒪᖅᑯᑎᓄᑦ ᐊᑭᑦᑐᕆᐊᖁᔨᓂᕐᒧᑦ ᖃᐅᔨᓴᐅᑎᙳᐊᑦ ᐊᑭᓕᒐᒃᓴᓄᑦ ᑐᒃᓯᕋᐅᑎᒧᑦ.

ᐅᓂᒃᑳᖅ 2023-02 ᑐᒃᓯᕋᐅᑎᖓ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖᓂ ᐊᖏᖅᑕᐅᖁᔭᐅᓪᓗᓂ ᐅᖅᓱᐊᓗᖕᒧᑦ ᐊᑭᖏᓐᓄᑦ ᓱᕐᕋᔾᔭᐃᒃᑯᑎᒧ ᐊᐃᕆᓕ 1, 2023-ᒥᑦ ᓯᑎᐱᕆ 30, 2023-ᒧᑦ.

* ᖁᓛᓃᑦᑐᑦ ᒪᓕᒡᓗᒋᑦ, ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐊᑐᓕᖁᔨᓯᒪᔪᑦ ᐅᑯᓂᖓ:
* ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐊᑐᓕᖁᔨᕗᑦ ᐅᖅᓱᐊᓗᖕᒧᑦ ᐊᑭᖓᓄᑦ ᓱᕐᕋᔾᔭᐃᒃᑯᑎ ᐊᑭᖃᖅᑎᒋᔪᖅ 7.33-ᓴᓐᓯᒥᑦ ᓯᕿᙳᔭᐅᔭᒃᑯᑦ ᐊᖏᖅᑕᐅᖁᓪᓗᒍ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓄᑦ, ᐊᐃᕆᓕ 1, 2023-ᒥᑦ ᓯᑎᐱᕆ 30, 2023-ᒧᑦ.

**ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑦᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ (CAMPUT) ᐊᒻᒪ ᐃᓕᓐᓂᐊᕐᓂᓕᕆᔨᒃᑯᑦ**

ᑲᓇᑕᒥ ᑲᑐᔾᔨᖃᑎᒌᓄᑦ ᐃᓚᒋᔭᐅᔪᓂᒃ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ (CAMPUT) ᑲᓇᑕᒥ ᐆᒻᒪᖅᑯᑎᓕᕆᓂᕐᒧᑦ ᒪᓕᒐᓕᕆᔩᑦ. ᓇᖕᒥᓂᖅ−ᐃᑲᔪᖅᑐᐃᔪᑦ, ᑮᓇᐅᔾᔭᒐᓱᙱᑦᑐᑦ ᑲᑐᔾᔨᖃᑎᒌᑦ ᑲᓇᑕᒥ ᒐᕙᒪᑐᖃᒃᑯᑦ, ᐊᕕᒃᑐᖅᓯᒪᔪᓂᒃ, ᓄᓇᕘᒥᓗ ᒪᓕᒐᓕᕆᔩᑦ ᑲᑎᒪᔨᖏᓪᓗ. ᑖᒃᑯᐊ ᑲᑎᒪᔩᑦ ᑎᓕᔭᐅᓯᒪᔪᓪᓗ ᑲᒪᒋᔭᒃᓴᖃᖅᐳᑦ ᒪᓕᒐᖏᓐᓄᑦ ᓄᑭᓪᓚᐅᑎᓄᑦ, ᐃᒪᕐᒧᑦ, ᐅᖅᓱᐊᓗᖕᒧᑦ, ᐊᒻᒪ ᓱᓪᓗᓕᖕᓅᖅᑐᓄᑦ ᐆᒻᒪᖅᑯᑎᓄᑦ ᑲᓇᑕᒥᓕᒫᒥ. ᐃᓚᖏᑦ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑦᑕᐅᕗᑦ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ (CAMPUT) ᑲᒪᒋᔭᒃᓴᖃᕐᒥᔪᑦᑕᐅᖅ ᒪᓕᒐᕐᓄᑦ ᐱᔾᔪᑎᓕᖕᓄᑦ ᓲᕐᓗ ᓄᓇᓯᐅᑎᓄᑦ ᓇᓪᓕᐅᒃᑯᒫᕆᔭᐅᔪᓄᑦ.

ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᑦ ᐱᓕᕆᖃᑎᖃᐃᓐᓇᖅᑐᑦ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑦᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ. ᐃᓚᒋᔭᐅᔪᑦ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᑦ ᐅᑯᓇᙵᑦ ᑕᒪᐃᓐᓂᑦ ᑲᑎᒪᔨᓂᑦ ᓄᓇᓕᖕᓄᓪᓗ ᑲᑎᒪᔨᒋᔭᐅᔪᓂᑦ ᖁᓕᓂᑦ ᐊᕕᒃᓯᒪᓂᕆᔭᐅᔪᓂᑦ ᐱᖓᓱᓂᓪᓗ ᐅᑭᐅᖅᑕᖅᑐᒥ ᐊᕕᒃᓯᒪᓂᕆᔭᐅᔪᓂᑦ ᐊᒻᒪᒃᑲᓐᓂᖅ ᑲᓇᑕᓕᒫᒥ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᒋᔭᐅᔪᓄᑦ. ᐃᓚᒋᔭᐅᓪᓗᓂ ᑲᔪᓰᓐᓇᖅᑐᒧᑦ ᑐᕌᕆᔭᖓᓄᑦ ᐱᐅᓯᒋᐊᖅᑎᑦᑎᓇᔭᕐᓂᕐᒥᒃ ᖃᓄᕆᑦᑐᕈᓘᔮᓗᖕᓂᒃ ᒪᓕᒋᐊᖃᖅᐸᒃᑐᓂᒃ ᑲᓇᑕᒥ, ᑲᓇᑕᒥ ᑲᑐᔾᔨᖃᑎᒌᓄᑦ ᐃᓚᒋᔭᐅᔪᓂᒃ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ ᖃᔅᓯᑲᓪᓚᖕᓂᒃ ᒪᓕᒐᓕᕆᕙᒃᑐᓂᒃ ᑭᓯᐊᓂ ᒪᓕᒐᓕᕆᔨᒻᒪᕆᐅᙱᑦᑐᓂᒃ ᑲᓇᑕᒥ ᑲᑐᔾᔨᖃᑎᒌᓄᑦ ᐃᓚᒋᔭᐅᔪᓂᒃ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ.

ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ ᑲᑎᒪᓂᕆᔭᐅᓲᑦ, ᐊᕐᕌᒍᓕᒫᖅᓯᐅᑎᓂᒃ ᑲᑎᒪᓂᕆᔭᐅᓲᑦ ᐊᒻᒪ ᐃᓕᓐᓂᐊᖅᑕᐅᓲᓂᒃ ᐱᕕᒃᓴᑦᑎᐊᕙᐅᓲᖑᕗᑦ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᓄᑦ ᑲᑎᒪᔨᐅᖃᑕᐅᔪᓄᑦ ᑐᓴᐅᒪᑎᑕᐅᑦᑎᐊᕈᓐᓇᓲᖑᖕᒪᑕ ᒫᓐᓇᒧᓪᓗ ᐱᔪᓂᒃ ᑐᓴᐅᒪᓲᖑᓪᓗᑎᒃ ᐱᓕᕆᐊᖑᓪᓚᕆᓲᓂᒃ ᐱᔭᐅᔪᒪᓲᓂᒡᓗ ᐆᒻᒪᖅᑯᑎᓕᕆᔾᔪᓯᕐᓂᒃ.

ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᑲᑎᒪᔨᐅᖃᑕᐅᔪᑦ ᐃᓚᒋᔭᐅᖃᑕᐅᕗᑦ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑦᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ ᐃᓕᓐᓂᐊᖅᑐᓕᕆᔨᒃᑯᑦ ᐊᒻᒪ ᒪᓕᒐᓕᕆᔨᒃᑯᑦ ᑲᑎᒪᔨᕋᓛᖏᓐᓄᑦ. ᑲᑎᒪᔨᑦ ᐃᓕᓐᓂᐊᖅᐸᓪᓕᐊᖏᓐᓇᖅᑎᓪᓗᒋᑦ, ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᑭᒡᒐᖅᑐᖅᑕᐅᖃᑦᑕᖅᑐᑦ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑕᐅᕗᑦ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ ᐊᕐᕌᒍᓕᒫᖅᓯᐅᑎᓄᑦ ᐱᔾᔪᑎᓄᑦ ᔭᓄᐊᕆᑕᒫᑦ, ᓄᓇᕐᔪᐊᕐᒥ ᑲᑎᒪᓂᖃᖃᑦᑕᖅᑐᑦ ᒪᐃᒥ ᐊᕕᑦᑐᖅᓯᒪᔪᓂᑦ ᓄᓇᕗᒻᒥᓪᓘᓐᓃᑦ, ᐊᒻᒪ ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑕᐅᕗᑦ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᓄᑦ ᐊᕐᕌᒍᓕᒫᖅᓯᐅᑎᖓᓐᓂᑦ.

ᑲᓇᑕᒥ ᑲᑐᔾᔨᖃᑎᒌᑦ ᐃᓚᒋᔭᐅᖃᑕᐅᓪᓗᑎᒃ ᐃᓄᖕᓄᑦ ᐆᒻᒪᖅᑯᑎᓕᕆᔨᒃᑯᑦ ᑲᑎᒪᔨᑦ ᑲᑎᒪᓂᖏᑦ ᑲᑎᒪᖃᑎᒌᓲᖑᕗᑦ ᑲᑎᒪᔨᐅᖃᑕᐅᔪᓕᒫᑦ ᑲᓇᑕᒥᙶᕈᓘᔭᖅᑐᑦ ᐅᖃᐅᓯᖃᖅᐸᒃᖢᑎᒃ ᐱᓕᕆᐊᖑᓯᒪᔪᓂᒃ ᐱᔾᔪᑕᐅᔪᓂᒡᓗ ᐊᒃᑐᐃᔾᔪᑕᐅᓲᓂᒃ ᐊᐅᓚᔾᔭᒋᐊᖅᑎᓄᑦ ᓄᓇᓕᖕᓂ.

1. **2024−ᒧᑦ ᖃᓅᓛᕐᒪᖔᑦ ᑕᑯᙳᐊᕐᓂᖅ**

2024 ᑕᑯᙳᐊᖅᖢᑕ, ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᕿᒥᕐᕈᐃᓐᓇᖃᑦᑕᕐᓂᐊᖅᐳᑦ ᐱᖁᔨᕗᖔᓕᐅᖅᐸᒡᓗᑎᒡᓗ ᐃᒃᐱᒋᓗᒋᑦ ᑐᒃᓯᕋᐅᑕᐅᓯᒪᔪᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᒥᓂᔅᑕᖓᓐᓂᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᓐᓄᑦ. ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᒫᓐᓇᐅᔪᖅ ᐱᕙᒌᔭᐃᔪᑦ ᐅᓂᒃᑳᓕᐊᒥᑦ 2024-01-ᒧᑦ ᑐᙵᕕᖓᓂ ᖃᔅᓯᐅᓂᖓᓄᑦ ᐅᖅᑰᔾᔪᑎᒃᓴᒧᑦ ᐋᕿᒋᐊᕈᑎᖓᓂ ᐱᔭᕇᕐᕕᒃᓴᓕᖕᒥᒃ ᔭᓄᐊᕆ 16, 2024-ᒥᑦ. ᑎᓯᐱᕆ 5, 2023-ᒥᑦ, ᐆᒻᒪᖅᑯᑎᓄᑦ ᐊᑭᓕᐅᑕᐅᕙᒃᑐᓄᑦ ᕿᒥᕐᕈᓂᕐᒧᑦ ᑲᑎᒪᔩᑦ ᐱᓚᐅᖅᑐᑦ ᑐᒃᓯᕋᐅᒻᒥᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖᓂ ᐱᔪᓐᓇᐅᑎᑖᖅᑎᑕᐅᓂᕐᒧᑦ ᑲᔪᓯᔪᓐᓇᖁᓪᓗᒋᑦ ᐊᐅᓚᐅᑎᐅᔪᑦ (genset) ᐃᓇᖏᖅᑕᐅᓂᖏᑦ ᑰᒑᕈᖕᒥ, ᓴᓪᓕᕐᒥ, ᐃᒡᓗᓕᒑᕐᔪᖕᒥ, ᑎᑭᕋᕐᔪᐊᕐᒥ, ᒥᑦᑎᒪᑕᓕᖕᒥᓗ. ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐅᓂᒃᑳᓕᐊᖓ ᐊᑐᓕᖅᑎᑕᐅᓛᖅᑐᖅ 2024 ᐅᐱᕐᖔᖓᓂ.

**ᑭᒡᒐᖅᑐᐃᔪᖅ ᓄᓇᕗᒻᒥ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᒃ**



\_\_\_\_\_\_\_\_\_\_\_\_\_\_\_\_\_\_\_\_\_\_

**ᓄᑖᙳᕆᐊᖅᑎᑕᐅᓚᐅᖅᑐᖅ ᑎᓯᐱᕆ 7, 2023−ᒥ**

**ᒍᕋᕼᐋᒻ ᓛᒃ, ᐃᒃᓯᕙᐅᑕᖅ ᐃᓇᖐᓯᒪᔪᖅ**